
C A I E T     d e     S A R C I N I
pentru concesionarea, prin licitație publică, a parcelei de teren extravilan în suprafața de 13ha înscrisă în CF nr. 61356 Tulca, nr. cadastral 61356

DATE  GENERALE 
I. Prezentul Caiet de Sarcini stă la baza organizării licitației publice și a încheierii Contractului de concesiune având ca obiect parcela de teren - în suprafață de 130.000 mp - din extravilanul com. Tulca, sat Tulca; 
II. Parcela de teren oferită spre concesionare au fost dezmembrată potrivit Certificatului de Urbanism nr. 932/30.08.2021 emis de președintele Consiliului Județean Bihor, cu propunerea de reglementare urbanistică a zonei la inițiativa și pe cheltuiala persoanelor interesate; 
III. Parcela de teren destinată concesionării aparține domeniului privat al Comunei Tulca;
IV. Atribuirea în concesiune se face prin licitație publică, cu plic închis.

CAPITOLUL  I - OBIECTUL LICITAȚIEI
1.  
1.1. Se supune licitației publice, cu plic închis, parcela de teren extravilan neconstruită - în suprafață de 130.000 mp - din com. Tulca, satul Tulca, înscrisă în CF nr. 61356 Tulca, în vederea realizării unei investiții benefice pentru dezvoltarea localității, de tip exploatație agricolă în domeniul zootehnic – creșterea păsărilor.
1.2. În derularea contractului de concesiune, concesionarul va utiliza următoarele categorii de bunuri: bunurile de retur: terenul concesionat identificat prin nr. cadastral și carte funciară.
1.3. Terenul concesionat va fi utilizat de către beneficiar numai pentru implementarea unei investiții benefice pentru dezvoltarea comunei Tulca de tip exploatație agricolă în domeniul zootehnic – creșterea păsărilor.
1.4. Predarea/primirea amplasamentului se va face pe bază de proces-verbal de predare/primire în termen de maxim 30 (treizeci) zile de la data semnării contractului de concesiune.

CAPITOLUL  II - DURATA CONCESIONĂRII
2.  
2.1. Durata concesionării terenului va începe de data intrării în vigoare a Contractului de concesiune și va fi de 25 de ani.
2.2. Contractul de concesiune va fi încheiat şi semnat numai după împlinirea unui termen de 20 (douăzeci) zile de la data realizării comunicării deciziei de adjudecare a licitației.  
2.3. Durata concesiunii poate fi prelungită până la maxim 49 de ani, prin acordul de voinţă al părţilor.

CAPITOLUL  III - ELEMENTE DE PREŢ, GARANȚII ȘI SARCINI
3.  
3.1. Prețul minim pentru licitație, stabilit prin Hotărâre a Consiliului Local, este de: 788,01 lei/ha/an. 
3.2. Preţul adjudecat prin licitație (redevența) se va indexa de drept anual, începând din al doilea an calendaristic în care este în vigoare Contractul de concesiune, cu indicele de inflație prognozat, aprobat prin Hotărâre a Consiliului Local al Comunei Tulca, urmând a se regulariza la prima scadență a anului următor, conform indicelui real comunicat de Institutul Național de Statistică. Baza de calcul a indexării este luna decembrie a anului în care se stabilește redevența (în urma adjudecării licitației). 
3.3. Plata redevenței se va face anual, pana la data de 1 februarie pentru anul in curs.
3.4. Pentru neplata la termen a redevenței și a indexării, se datorează majorări de întârziere calculate în cuantumul stabilit pentru creanțele fiscale.
3.5. Neplata redevenței aferente a doi ani consecutivi duce la rezilierea unilaterală a Contractului de concesiune, respectiv încetarea concesiunii și activarea clauzelor complementare din contract[footnoteRef:1]. [1:  a măsurilor pentru preluarea pe cale administrativă a terenului și a eventualelor amenajări existente pe acesta, pierderea garanției prevăzută în contract și plata unei despăgubiri în sarcina concesionarului de 50% din valoarea redevenței anuale indexate la zi.] 

3.6. Garanția de bună execuție a contractului și garanția de participare la licitație reprezintă măsuri asiguratorii pentru încadrarea în termenele prevăzute în prezentul Caiet de sarcini, în documentația de atribuire şi în Contractul de concesiune precum și respectarea obligațiilor asumate de concesionar, inclusiv plata redevenței.
3.7. Participanții la licitație vor constitui, în contul Primăriei Comunei Tulca, garanția de participare la licitație. Garanțiile constituite/ depuse în contul Primăriei Comunei Tulca nu produc dobânzi/ indexări.
3.8. Garanția de participare la licitație a ofertanților care nu au adjudecat amplasamentul se va elibera în baza solicitării scrise depuse de aceștia, în contul consemnat în cerere. Garanția de participare depusă de ofertantul declarat câștigător rămâne la dispoziția concedentului până la semnarea Contractului de concesiune, aceasta urmând a fi executată sau transferată în contul de garantare a contractului - după caz.
3.9. La încheierea Contractului de concesiune, concesionarul / ofertantul declarat câștigător are obligația constituirii garanției de bună execuție a contractului, ce se compune din:
- garanția de realizare a investiției, ce se formează din garanția de participare la licitație.	
- garanția de bună plată a redevenței la Contract, egală cu 50% din redevența datorată pentru 1 an de zile întreg. 
3.10. Garanţia de bună execuție a contractului va fi eliberată, la solicitarea concesionarului, după încetarea contractului, după îndeplinirea obligațiilor pentru care s-a instituit sau se va executa, după o prealabilă notificare, în situația în care concedentul constată nerespectarea obligațiilor asumate de concesionar.
3.11. Prin contract, odată cu atribuirea dreptului de concesiune, se instituie în seama concesionarului următoarele sarcini (interdicții):
- interdicția de cesionare a Contractului de concesiune și a dreptului de a construi;
- interdicția de înstrăinare, fără acordul prealabil al concedentului, a construcțiilor edificate pe terenul proprietate a Comunei Tulca. Această interdicție se va nota expres și în contractele de creditare cu garanție imobiliară.
	Sarcinile mai sus enumerate se pot radia din cartea funciară după îndeplinirea obligațiilor și stingerea termenelor pentru care au fost instituite, în baza acordului scris al concedentului comunicat la cererea justificată a solicitantului.

CAPITOLUL  IV - CARACTERISTICILE ȘI TERMENELE DE REALIZARE ALE INVESTIȚIEI
4. 
4.1. Investiția se va realiza în condițiile unui studiu de urbanism de tip Plan Urbanistic Zonal – inițiat și finanțat prin grija persoanei interesate, respectiv în conformitate cu prevederile Autorizației de construire ce se va emite în acest sens.
4.2. Investiția, în sensul prezentului Caiet de sarcini, constă în amenajarea terenului și edificarea construcțiilor aferente proiectului de investiție de tip exploatație agricolă în domeniul zootehnic – creșterea păsărilor ce vor face obiectul unui studiu de urbanism și a Autorizației de construire obținute de concesionar.
4.3. Termenul pentru obținerea autorizației de construire este de cel mult 18 (optsprezece) luni, de la data predării terenului, cu posibilitatea prelungirii în cazuri temeinic justificate, din motive neimputabile concesionarului. Neobținerea autorizației de construire în acest termen dă dreptul concedentului la rezilierea contractului de concesiune și preluarea terenului liber de sarcini.
4.4. Concesionarul își asumă riscul pentru existența unor rețele de utilități care ar subtraversa sau afecta terenul, precum și obligația realizării pe cheltuială proprie a eventualelor lucrări de amenajare și devieri necesare.
4.5. Concesionarul își asumă riscul unor pierderi financiare generate de apariția/ existența unor cauze obiective de natură juridică care pot conduce la încetarea sau suspendarea pe o perioadă determinată a contractului și decalarea termenelor asumate pentru obținerea autorizației de construire și finalizarea/ întabularea construcțiilor.

CAPITOLUL  V - DREPTURILE  PĂRȚILOR

Drepturile concesionarului
5.  
5.1. Concesionarul are dreptul de a exploata, în mod direct, pe riscul și pe răspunderea sa, terenul care face obiectul Contractului de concesiune.
5.2. Concesionarul are dreptul de a folosi bunul care face obiectul concesiunii, potrivit naturii acestuia și obiectivelor stabilite de părți prin Contractul de concesiune.
5.3. Concesionarul are dreptul să solicite, în primele 12 (doisprezece) luni de la preluarea terenului, suspendarea execuției contractului:
· pe durată limitată de maxim 1 (un) an, pentru efectuarea de lucrări privind relocarea de rețele (în cazul parcelelor afectate); sau
· până la pronunțarea unei sentințe definitive pentru ridicarea sarcinilor de natură juridică ce blochează emiterea autorizației de construire.
5.4. Concesionarul are dreptul de a solicita cumpărarea terenului concesionat, după finalizarea investiției și notarea acesteia în evidențele de publicitate imobiliară, la prețul aprobat prin Hotărâre a Consiliului Local și actualizat anual prin Raport de evaluare întocmit de un evaluator autorizat numit de concedent.
5.5. Concesionarul are dreptul de a solicita concedentului emiterea de documente privind înscrierea / modificarea / radierea sarcinilor din Cartea Funciară. Pentru a beneficia de acest drept, concesionarul trebuie să se adreseze concedentului cu o cerere însoțită de documente justificative, iar concedentul să emită un document în care să se menționeze acordul sau refuzul justificat pentru radierea sarcinilor din CF.

Drepturile  Concedentului

5.6. Concedentul are dreptul să solicite constituirea de garanții pentru participarea la licitație și pentru buna execuție a contractului.
5.7. Concedentul are dreptul să rețină garanția de participare a ofertantului declarat câștigător, în contul garanției de bună execuție a contractului - garanția de realizare a investiției.
5.8. Concedentul are dreptul să rețină ca venit la bugetul local garanția de participare la licitație, să anuleze atribuirea contractului de concesiune și să reia procedura de licitație în situația în care:
· ofertantul declarat câștigător se retrage (renunță la parcelă) după adjudecarea licitației;
· după adjudecare, se constată fapte imputabile ofertantului declarat câștigător care duc la anularea atribuirii (declarații nesincere, etc.) sau
· ofertantul declarat câștigător nu se prezintă să semneze Contractul de concesiune, în maxim 30 (treizeci) zile calendaristice de la data comunicării deciziei de adjudecare a licitației.
5.9. Concedentul are dreptul să rețină ca venit la bugetul local, în totalitate sau parțial, garanţia de bună execuție a contractului, cu prealabila notificare a concesionarului cu privire la neexecuția sau execuția defectuoasă a contractului (neobținerea Autorizației de construire în termen, restanțe la plata redevenței, etc.) și în situația încetării sau rezilierii contractului din cauze imputabile concesionarului.
5.10. Concedentul are dreptul să inspecteze bunul concesionat, să verifice stadiul de realizare a investițiilor, verificând respectarea obligațiilor asumate de concesionar.
5.11. La încetarea contractului de concesiune prin reziliere/ denunțare unilaterală de către concesionar sau prin ajungere la termen, dacă părțile nu convin prelungirea duratei contractului sau încheierea unui nou contract, concedentul are dreptul să-și manifeste intenția de a dobândi imobilul și de a solicita concesionarului încheierea contractului de vânzare - cumpărare a construcțiilor edificate pe terenul Comunei Tulca.
a) Prețul de vânzare este:
· constant în primii 5 ani de la luarea în folosință a imobilului și egal ca valoare cu suma înscrisă în Autorizația de luare în folosință, dar nu mai mult decât prețul rezultat dintr-un Raport de evaluare întocmit de evaluatorul numit de concedent; 
· după scurgerea termenului de 5 ani de la concesionare prețul se stabilește prin Raport de evaluare întocmit de evaluatorul numit de concedent.
b) În termen de 30 zile, concedentul este obligat să-și exercite dreptul de opțiune, sub sancțiunea decăderii.
5.12. Concedentul are dreptul să solicite despăgubiri în echivalentul redevenței stabilite prin contract, pentru perioada neacoperită de contract (de la data expirării/ denunțării/ rezilierii până la vânzarea construcțiilor sau reglementarea folosinței prin contract încheiat între părți).
5.13. Concedentul are dreptul să modifice redevența, prin Hotărâre a Consiliului Local al Comunei Tulca, ulterior încheierii contractui, fără a fi necesară încheierea unui act adițional la contractul în vigoare.
5.14. Concedentul are dreptul să modifice în mod unilateral partea reglementară a contractului de concesiune, din motive excepționale legate de interesul național sau local.
5.15. Concedentul are dreptul să rezilieze în mod unilateral Contractul de concesiune - în cazul în care concesionarul se găsește în una din situațiile enumerate la punctul 7.4.
  
CAPITOLUL  VI - OBLIGAȚIILE  PĂRȚILOR

Obligațiile concesionarului
6.  
6.1. Concesionarul are obligația să semneze Contractul de concesiune în maxim 30 (treizeci) zile calendaristice de la data comunicării deciziei de adjudecare a licitației, sub sancțiunea pierderii garanției de participare la licitație.
6.2. Concesionarul are obligația să se prezinte la amplasament la data stabilită de concedent, pentru preluarea parcelei pe limitele marcate de topograful angajat de primărie și să semneze procesul-verbal de predare/primire a terenului, fără a avea vreo pretenție cu privire la amenajarea acestuia sau a unor eventuale vicii ascunse. Orice lucrări de amenajare a terenului sau devieri de rețele se fac pe cheltuiala și potrivit proiectului promovat de concesionar. Neprezentarea, în data și la ora indicată la amplasament înseamnă preluarea tacită a amplasamentului de concesionar, potrivit planului de coordonate aflat la O.C.P.I. Bihor. De la această dată răspunderea cu privire la executarea de lucrări pe terenul atribuit revine concesionarului.
6.3. Concesionarul are obligația să obțină și să respecte autorizația de construire și să înceapă executarea lucrărilor de construcții în termenul stabilit la pct. 4.3., sub sancțiunea pierderii garanției de realizare a investiției - parte a garanției de bună execuție a contractului.
6.4. Concesionarul are obligația să folosească terenul numai pentru destinația aprobată prin HCLCT de aprobare a Planului Urbanistic Zonal, respectiv exploatație agricolă.
6.5. Concesionarul are obligația să asigure exploatarea eficace în regim de continuitate și de permanență a bunului care face obiectul concesiunii.
6.6. Concesionarul nu poate subconcesiona/ subînchiria terenul ce face obiectul concesiunii.
6.7. Concesionarul are obligația să plătească, pe toată durata concesionării, redevența, impozitele și taxele datorate bugetului local. În caz de neplată, concedentul poate retrage sume din Garanția de bună execuție pentru acoperirea restanțelor aferente obligațiilor de plată generate de contractul de concesiune.
6.8. Concesionarul are obligația să păstreze pe durata contractului destinația bunului, respectiv cel de exploatație agricolă, conform Planului Urbanistic Zonal ce va fi aprobat prin Hotărâre a Consiliului Local al Comunei Tulca.
6.9. Concesionarul are obligația să constituie, la semnarea Contractului de concesiune, garanția pentru neplata redevenței, în cuantum de 50% din redevența anuală și să reîntregească această garanție în cazul în care concedentul retrage sume din aceasta pentru acoperirea obligațiilor restante.
6.10. După semnarea Contractului de concesiune, concesionarul are obligația intabulării la cartea funciară a contractului și consemnarea următoarelor sarcini:   
· interdicția de cesionare a Contractului de concesiune și a dreptului de a construi;
· interdicția de ipotecare a construcției fără acordul concedentului; 
6.11. Concesionarul are obligația să notifice, în scris, Concedentul ori de câte ori există cauze (cu excepția condițiilor meteorologice) de natură să conducă la imposibilitatea utilizării bunului concesionat.
6.12. Concesionarul are obligația să obțină acordurile, să realizeze investiția și lucrările de racordare a construcțiilor la rețelele tehnico - edilitare existente (branșare, racordare), precum și alte lucrări neprevăzute, cu materiale și sisteme constructive ce respectă prevederile legale privind calitatea în construcţii.
6.13. La finalizarea investiției să facă demersurile necesare intabulării noilor construcțiilor în evidențele de cadastru și Carte funciară și notării interdicției de înstrăinare a construcțiilor pe o perioadă de 5 ani de la intabularea acestora. Această interdiciție se va nota expres și în contractele de creditare cu garanție imobiliară.

Obligaţiile  Concedentului

6.14. Concedentul are obligația să întocmească şi să semneze contractul de concesiune în maxim 30 (treizeci) zile calendaristice de la data comunicării deciziei de adjudecare a terenului.
6.15. Concedentul are obligația să predea terenul, în stadiul fizic în care acesta se găsește, către concesionar (pe bază de proces-verbal de predare/primire) în maxim 30 (treizeci) zile de la data  semnării contractului de concesionare.
6.16. Concedentul are obligația să nu îl tulbure pe concesionar în exercițiul drepturilor rezultate din contractul de concesiune.
6.17. Concedentul are obligația ca în termen de 30 (treizeci) de zile de la înregistrarea cererii justificate a concesionarului să elibereze garanțiile și să emită acte pentru radierea sarcinilor din Cartea funciară. 

CAPITOLUL VII - MODIFICAREA, ÎNCETAREA ȘI REZILIEREA CONTRACTULUI DE CONCESIUNE
7. 
7.1. Orice modificare a clauzelor contractuale se va face prin încheierea unor Acte adiționale, cu acordul părților, exceptând situația prevăzută la art. 5.13.
7.2. Contractul de concesiune încetează în următoarele situații:
a) la expirarea duratei stabilite în Contract, dacă părțile nu convin la prelungirea acestuia;
b) prin consolidare - dacă terenul și construcțiile devin proprietatea aceleiași persoane;
c) prin denunțarea de către concedent, în cazul în care interesul național, local sau cerințele urbanistice impun aceasta, cu preaviz de 30 zile adresat concesionarului;
d) prin denunțare, de către concesionar;
e) prin rezilierea unilaterală a Contractului;
f) alte situații expres prevăzute de lege;
Încetarea este efectivă la data stabilită pentru expirarea Contractului sau de la data comunicată prin notificare. Pentru ocuparea terenului după această dată, Concedentul va calcula despăgubiri.
7.3. Denunţarea unilaterală a Contractului poate fi făcută de către oricare dintre părți. În situația în care concesionarul renunță la contract, pierde garanția de buna execuție a contractului.
7.4. Contractul se reziliază de drept, prin simpla notificare a concesionarului de către concedent și fără intervenția instanței de judecată în cazul în care concesionarul se găsește în vreuna din următoarele situații:
a) a schimbat destinația bunului concesionat;
b) a subconcesionat, în totalitate sau în parte, terenul concesionat;
c) a cedat folosința terenului sau a cesionat Contractul de concesiune și/sau Autorizația de construire unei terțe persoane juridice sau fizice, fără acordul prealabil scris al concedentului; 
d) nu şi-a îndeplinit obligațiile de plată ale redevenței, inclusiv majorările de întârziere aferente, a 2 ani consecutivi;
e) în cazul nerespectării altor obligații stabilite prin contract;
f) nu a constituit/ actualizat garanția pentru neplata redevenței la Contract, conform cerințelor concesionarului;
g) în cazul neobținerii Autorizației de construire în termen de 18 luni de la semnarea contractului, respectiv în termen de 1 an de la încetarea factorilor care au generat suspendarea contractului, Concedentul va rezilia Contractul de concesiune;
h) nu a respectat prevederile autorizației de construire emisă de autoritatea competentă;
În aceste situaţii, încetarea Contractului devine efectivă de la data comunicării și conduce la pierderea garanției de bună execuție a investiției și la plata de despăgubiri pentru folosința terenului. Valoarea despăgubirii este egală ca sumă cu redevența actualizată potrivit Contractului și se datorează de la data încetării Contractului până la eliberarea terenului sau reglementarea folosinței acestuia de proprietarul construcției.
i) la dispariția, dintr-o cauză de forță majoră, a bunului concesionat sau, în cazul constatării existenței unor factori obiectivi de natură tehnică sau juridică care fac imposibilă exploatarea bunului concesionat, prin renunțare, cu eliberarea necondiționată a garanțiilor și fără plata de despăgubiri.
În această situaţie terenul concesionat revine, liber de sarcini, Concedentului (fără a fi necesară încheierea Procesului-verbal de predare/ primire a amplasamentului).

CAPITOLUL VIII - RESPONSABILITĂŢILE DE MEDIU 
8.  
8.1. Concesionarul își asumă în totalitate responsabilitățile de mediu pe toată durata Contractului.

CAPITOLUL IX - SOLUȚIONAREA LITIGIILOR
9. 
9.1. Litigiile de orice fel care decurg din executarea Contractului de concesiune se vor soluționa pe cale amiabilă.
9.2. În cazul în care acest lucru nu este posibil, litigiul va fi transmis spre soluționare instanței judecătorești de drept comun.


CAPITOLUL X - DISPOZIȚII  FINALE
10. 
10.1. Documentația de atribuire, Caietul de sarcini și toate documentele necesare licitației se publică  la sediul Primăriei Comunei Tulca și se postează pe site-ul https://primaria.tulca.ro/ – secțiunea Informații/ Știri locale și anunțuri.
Prin înscrierea la licitație se consideră că ofertanții s-au informat, și-au însușit și au acceptat atât condiţiile cât și procedura de licitație stabilită prin Caietul de sarcini și prin Documentația de atribuire, au luat act de condițiile în care pot depune oferte și de termenii în care pot pierde sau pot solicita restituirea garanției de participare la licitație.
10.2. Pot participa la licitație persoane care, la data depunerii documentației de participare, fac dovada că:
· nu au debite restante față de bugetul local și la bugetul de stat;
· au achitat taxa și garanția de participare la licitație;
· au depus oferta sau documentația de participare la licitație, împreună cu toate documentele solicitate și în termenele prevăzute în caietul de sarcini și/sau în documentația de atribuire. 
10.3. Pentru a putea participa la etapele de calificare și ofertare din licitație, ofertanții trebuie să depună documentele solicitate prin documentația de atribuire și să achite cu minim 2 zile înainte de termenul limită de depunere a ofertelor:
· taxa de participare la licitaţie în sumă de 100 Lei, în contul RO76TREZ08321360250XXXXX deschis la Trezoreria Salonta, titular de cont: Comuna Tulca, cod fiscal 5149128;
Această taxă reprezintă un venit al organizatorului care, odată încasat, nu se mai restituie (indiferent dacă persoana care a achitat taxa participă, sau nu, la licitație).
· garanţia de participare la licitație, în sumă de 1.500 Lei, în contul organizatorului licitației, respectiv contul RO94TREZ0835006XXX000398 deschis la Trezoreria Salonta, titular de cont: Comuna Tulca, cod fiscal 5149128.
Garanția de participare reprezintă o măsură asiguratorie pentru organizator în ceea ce privește respectarea de către ofertanți a prevederilor Caietului de sarcini și a procedurii de atribuire pe perioada de derulare a procedurii de licitație până la semnarea contractului de concesiune.
10.4. Ofertantul care adjudecă licitația publică și refuză sau nu se prezintă la semnarea Contractului, în termen de 30 (treizeci) de zile calendaristice de la data comunicării deciziei de adjudecare a licitației, nu va putea participa în următorii 3 (trei) ani la licitații viitoare organizate pentru atribuirea de terenuri de Primăria Comunei Tulca.
10.5. Prin excepție de la prevederile art. 319, alin. (20) din OUG 57/2019 privind Codul administrativ, concedentul are dreptul de a anula procedura de licitație, dacă ia această decizie înainte de data transmiterii comunicării privind rezultatul aplicării procedurii de atribuire și anterior încheierii contractului, în situația în care se constată încălcări ale prevederilor legale care afectează procedura de atribuire sau fac imposibilă încheierea contractului.
10.6. Procedura de atribuire se consideră afectuată în cazul în care sunt îndeplinite în mod cumulativ următoarele condiții:
a) în cadrul documentației de atribuire și/sau în modul de aplicare a procedurii de atribuire se constată erori sau omisiuni care au ca efect încălcarea principiilor prevăzute la art. 311 din OUG 57/2019 privind Codul administrativ;
b) concedentul se află în imposibilitate de a adopta măsuri corective, fără ca acestea să conducă, la rândul lor, la încălcarea principiilor prevăzute la art. 311 din OUG 57/2019 privind Codul administrativ.
10.7. Concedentul are obligația de a comunica în scris, tuturor participanților la procedura de licitație, în cel mult 3 zile lucrătoare de la data anulării, atât încetarea obligațiilor pe care aceștia și le-au creat prin depunerea ofertelor, cât și motivul concret care a determinat decizia de anulare.
10.8. Dacă, din diferite motive, licitația se amână, se revocă sau se anulează, decizia de amânare, revocare sau anulare nu poate fi atacată de ofertanți. În acest caz, ofertanților li se vor înapoia, prin transfer bancar, garanția şi taxa de participare la licitație, pe baza unei cereri scrise și înregistrate la Primăria Comunei Tulca.
10.9. Contractul de concesiune va cuprinde drepturile și obligațiile părților stabilite prin prezentul Caiet de sarcini, respectiv obligațiile asumate în procedura de licitație, de ofertantul declarat câștigător.
10.10. Prezentul Caiet de sarcini face parte integrantă din documentaţia de atribuire privind licitaţia pentru concesionare.
10.11. Prin documentația de atribuire concedentul va completa și detalia procedura licitației inclusiv partea de soluționare a contestațiilor.

